Document ID: 32009D0940

DEĊIŻJONI TAL-KUNSILL
tat-30 ta’ Novembru 2009
dwar l-iffirmar mill-Komunità Ewropea tal-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli li jirrigwarda Materji Speċifiċi għall-Vetturi Ferrovjarji, adottat fil-Lussemburgu fit-23 ta’ Frar 2007
(2009/940/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 61(c) flimkien mal-ewwel subparagrafu tal-Artikolu 300(2) tiegħu,
Wara li kkunsidra l-proposta mill-Kummissjoni,
Billi:
(1)
Il-Komunità qed taħdem biex tistabbilixxi żona ġudizzjarja komuni bbażata fuq il-prinċipju ta’ rikonoxximent reċiproku ta’ deċizjonijiet ġudizzjarji.
(2)
Il-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli li jirrigwarda Materji Speċifiċi għall-Vetturi Ferrovjarji (minn hawn ’il quddiem imsejjaħ il-“Protokoll Ferrovjarju”), adottat fil-Lussemburgu fit-23 ta’ Frar 2007, jagħti kontribut siewi għar-regolamentazzjoni fil-livell internazzjonali fil-qasam tiegħu. Hu għalhekk mixtieq li d-dispożizzjonijiet ta’ dan l-istrument li jikkonċernaw materji li jaqgħu fil-kompetenza esklużiva tal-Komunità għandhom jiġu applikati mill-aktar fis possibbli.
(3)
Il-Kummissjoni nnegozjat il-Protokoll Ferrovjarju f’isem il-Komunità, għall-partijiet li jaqgħu fil-kompetenza esklużiva tal-Komunità.
(4)
L-Artikolu XXII(1) tal-Protokoll Ferrovjarju jipprovdi li l-Organizzazzjonijiet Reġjonali għall-Integrazzjoni Ekonomika, li għandhom kompetenza fuq ċerti materji rregolati minn dak il-Protokoll, jistgħu jiffirmawh.
(5)
Il-Protokoll Ferrovjarju jibqa’ miftuħ għall-iffirmar sad-dħul fis-seħħ tiegħu.
(6)
Uħud mill-materji rregolati mir-Regolament tal-Kunsill (KE) Nru 44/2001 tat-22 ta’ Diċembru 2000 dwar ġurisdizzjoni u rikonoxximent u eżekuzzjoni ta’ sentenzi f’materji ċivili u kummerċjali (1), ir-Regolament tal-Kunsill (KE) Nru 1346/2000 tad-29 ta’ Mejju 2000 dwar proċedimenti ta’ falliment (2), ir-Regolament (KE) Nru 593/2008 tal-Parlament Ewropew u tal-Kunsill tas-17 ta’ Ġunju 2008 dwar il-liġi applikabbli għall-obbligazzjonijiet kuntrattwali (Ruma I) (3), id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabbiltà tas-sistema ferrovjarja fil-Komunità (Tfassil mill-ġdid) (4) u r-Regolament (KE) Nru 881/2004 tal-Parlament Ewropew u tal-Kunsill tad-29 ta’ April 2004 li jistabbilixxi Aġenzija Ewropea tal-Ferroviji (ir-Regolament tal-Aġenzija) (5) huma wkoll ittrattati fil-Protokoll Ferrovjarju.
(7)
Il-Komunità għandha kompetenza esklużiva fuq xi wħud mill-materji rregolati mill-Protokoll Ferrovjarju, filwaqt li l-Istati Membri għandhom kompetenza fuq materji oħra rregolati minn dan l-istrument.
(8)
Il-Komunità għandha għalhekk tiffirma l-Protokoll Ferrovjarju.
(9)
L-Artikolu XXII(2) tal-Protokoll Ferrovjarju jipprovdi li, fil-ħin tal-iffirmar, l-aċċettazzjoni, l-approvazzjoni jew l-adeżjoni, Organizzazzjoni Reġjonali għall-Integrazzjoni Ekonomika għandha tagħmel dikjarazzjoni fejn tispeċifika l-materji rregolati minn dak il-Protokoll li fir-rigward tagħhom il-kompetenza ġiet ittrasferita lil dik l-Organizzazzjon mill-Istati Membri tagħha. Il-Komunità għandha għalhekk tagħmel tali dikjarazzjoni fil-waqt tal-iffirmar tal-Protokoll Ferrovjarju.
(10)
Ir-Renju Unit u l-Irlanda qed jieħdu sehem fl-adozzjoni u l-applikazzjoni ta’ din id-Deċiżjoni.
(11)
Skont l-Artikoli 1 u 2 tal-Protokoll dwar il-pożizzjoni tad-Danimarka, anness għat-Trattat tal-Unjoni Ewropea u għat-Trattat li jistabbilixxi l-Komunità Ewropea, id-Danimarka ma tiħux sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,
IDDEĊIEDA KIF ĠEJ:
Artikolu 1
L-iffirmar tal-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli li jirrigwarda Materji Speċifiċi għall-Vetturi Ferrovjarji (il-“Protokoll Ferrovjarju”), adottat fil-Lussemburgu fit-23 ta’ Frar 2007, huwa b’dan approvat f’isem il-Komunità Ewropea, soġġett għall-konklużjoni tiegħu.
It-test tal-Protokoll Ferrovjarju huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat jaħtar il-persuna/i mogħtija s-setgħa li tiffirma/jiffirmaw, il-Protokoll Ferrovjarju f’isem il-Komunità, soġġett għall-kondizzjoni stabbilita fl-Artikolu 3.
Artikolu 3
Meta tkun qed tiffirma l-Protokoll Ferrovjarju, il-Komunità għandha tagħmel id-dikjarazzjoni stabbilita fl-Anness, skont l-Artikolu XXII (2) tiegħu.
Magħmul fi Brussell, it-30 ta’ Novembru 2009.

Labels: 8
11
15